CELEX: 32018H0464
Language: hu
Date: 2018-03-19 00:00:00
Title: A Bizottság (EU) 2018/464 ajánlása (2018. március 19.) a tengeri moszat, a halofiták és a tengerimoszat-alapú termékek fém- és jódtartalmának vizsgálatáról (EGT-vonatkozású szöveg. )

21.3.2018   
            
            
               HU
            
            
               Az Európai Unió Hivatalos Lapja
            
            
               L 78/16
            
         A BIZOTTSÁG (EU) 2018/464 AJÁNLÁSA
   (2018. március 19.)
   a tengeri moszat, a halofiták és a tengerimoszat-alapú termékek fém- és jódtartalmának vizsgálatáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 292. cikkére,
   mivel:
   
               (1)
            
            
               A különböző élelmiszerekben előforduló arzén, kadmium és ólom felső határértékeit az 1881/2006/EK bizottsági rendelet (1) határozza meg. A tengeri moszat és a halofiták esetében azonban a fenti anyagok felső határértékei – a szóban forgó rendeletben foglalt, kizárólag vagy nagyrészt tengeri moszatból készült étrend-kiegészítőkre vonatkozó felső határértékek kivételével – ez idáig nem kerültek meghatározásra.
            
         
               (2)
            
            
               A tengeri moszatban és a prokariota szervezetekben található higanyra vonatkozóan a 396/2005/EK európai parlamenti és tanácsi rendelet (2) jelenleg egy 0,01 mg/kg alapértékű megengedett maradékanyag-határértéket határoz meg.
            
         
               (3)
            
            
               Az élelmiszerügyi tudományos bizottság 2006-ban felnőttek esetében egy 600 μg/nap mennyiségű, 1–3 éves gyermekek esetében pedig egy napi 200 μg-os felső jódbeviteli határértéket állapított meg (3). A tudományos bizottság megjegyezte, hogy a jódban gazdag tengerimoszat-termékek – különösen azok szárított változatainak – bevitele veszélyes jódtúlfogyasztást eredményezhet abban az esetben, ha e termékek szárazanyagra tekintve több mint 20 mg/kg jódot tartalmaznak, és ha az érintett népesség által lakott területet endémiás jódhiány jellemzi.
            
         
               (4)
            
            
               A rendelkezésre álló előfordulási adatok alapján elmondható, hogy a tengeri moszatok jelentős koncentrációban tartalmaznak arzént, kadmiumot, jódot, és higanyt. Mivel a halofiták szintén tengeri környezetben fordulnak elő, joggal feltételezhető, hogy ezekre a szóban forgó anyagok vonatkozásában hasonló felvételi mintázatok – következésképp hasonló szennyezettségi mintázatok – jellemzőek.
            
         
               (5)
            
            
               A tengeri moszat és a halofiták növekvő mértékben befolyásolják bizonyos uniós fogyasztók fogyasztási szokásait. A fentiek értelmében meg kell vizsgálni, hogy a tengeri moszat és a halofiták arzén-, kadmium-, jód-, ólom- és higanytartalma olyan mértékben hozzájárul-e az említett anyagoknak való teljes kitettséghez hogy az indokolná az arzén, kadmium és ólom fenti anyagokban való előfordulására vonatkozó felső határértékek megállapítását, a higany tengeri moszatban és prokariota szervezetekben való előfordulására vonatkozó megengedett maradékanyag-határértékek módosítását, illetve bármely, az e termékek jódtartalmának való kitettséggel kapcsolatos intézkedés bevezetését.
            
         
               (6)
            
            
               A tengerimoszat-alapú élelmiszer-adalékanyagok specifikációit a 231/2012/EU bizottsági rendelet határozza meg (4). Az Európai Élelmiszerbiztonsági Hatóság némely szóban forgó adalékanyaggal kapcsolatban, mérgező elemek általi szennyezettségre vonatkozó határértékek felülvizsgálatát javasolta annak biztosítása érdekében, hogy ezen adalékanyagok használata – különösen csecsemők és kisgyermekek estében – ne képezhesse az említett mérgező anyagoknak való kitettség jelentős forrását (5). Következésképp a tengerimoszat- és algaalapú élelmiszer-adalékanyagokban található arzénnak, kadmiumnak, jódnak, ólomnak és higanynak való kitettséget értékelni kell.
            
         
               (7)
            
            
               A takarmányokban található arzénra, ólomra, kadmiumra, és higanyra vonatkozó határértékeket a 2002/32/EK európai parlamenti és tanácsi irányelv (6) tartalmazza. Mivel egyes tengerimoszat-fajok takarmányként kerülnek felhasználásra, e fajok fémtartalmának vizsgálata mind állategészségügyi okokból, mind annak fényében is szükséges, hogy ezek a fémek állati eredetű élelmiszeripari termékekbe is bekerülhetnek.
            
         
               (8)
            
            
               Az arzén, kadmium, jód, ólom és higany különböző tengeri moszatokban, halofitákban és tengerimoszat-alapú termékekben való előfordulását illető adatok gyűjtésére van szükség az étrendi expozíció értékelésének alátámasztása érdekében,
            
         ELFOGADTA EZT AZ AJÁNLÁST:
   
               1.
            
            
               A tagállamok – az élelmiszer- és takarmány-vállalkozókkal együttműködve – a 2018., 2019., és 2020. évek során megvizsgálják az arzén, kadmium, jód, ólom, és higany mennyiségét a tengeri moszatban, a halofitákban, és a tengerimoszat-alapú termékekben. A vizsgálatoknak ki kell térniük az ehető halofitákra, köztük a Salicorna europaea és a Tetragonia tetragonoides fajokra, továbbá a tengerimoszat-fajok széles körére, és a kitettség mértékének pontos becslése érdekében tükrözniük kell többek között az olyan fajokkal kapcsolatos fogyasztói szokásokat és takarmányfelhasználást, mint az arame (Ecklonia bicyclis), a hólyagmoszat (Fucus vesiculosus), a vörös pálmamoszat (Palmaria palmata), a hiziki (Hizikia fusiforme), ír moszat (Chondrus crispus), a Laminaria digitata, a kombu (Laminaria japonica, Saccharina japonica), a nori vagy a lila nori (Porphyra and Pyropia spp.), az Ascophyllum nodosum, a tengeri saláta (Ulva sp.), a tengeri spagetti (Himanthalia elongata), a fogas moszat (Fucus serratus), a szivacsmoszat (Codium sp.), a cukormoszat (Sacharina latissima), a wakame (Undaria pinnatifida) és a szárnyas alaria (Alaria esculenta). Szintén előfordulási adatok gyűjtésére van szükség a tengerimoszat-alapú élelmiszer-adalékanyagok esetében, ideértve a következőket: E400, E401, E403, E404, E405, E406, E407, E407a és E160a(iv).
            
         
               2.
            
            
               Az élelmiszerek vizsgálata során – annak biztosítása érdekében, hogy a minták a vizsgált tétel szempontjából reprezentatívak legyenek – a 333/2007/EK bizottsági rendeletben (7) meghatározott, élelmiszerek vizsgálatát szolgáló mintavételi eljárásokat kell követni.
            
         
               3.
            
            
               A takarmányok vizsgálatát illetően a 152/2009/EK bizottsági rendeletben (8) meghatározott takarmányvizsgálati előírásokat kell követni.
            
         
               4.
            
            
               Az elemzéseket a takarmány- és élelmiszerjog, valamint a 2004/882/EK európai parlamenti és tanácsi rendelet (9) III. mellékletével összhangban kell folytatni, olyan vizsgálati módot alkalmazva, amely bizonyítottan megbízható eredményekkel szolgál.
            
         
               5.
            
            
               A higany elemzésekor lehetőleg meg kell határozni a metil-higany-tartalmat és a teljes higanytartalmat, az arzén vizsgálatánál pedig el kell végezni a szervetlen és a teljes arzéntartalom, valamint lehetőség szerint az egyéb vonatkozó arzénfajták meghatározását.
            
         
               6.
            
            
               Meg kell adni a fajokat, illetve az adalékanyagok számát, valamint azt, hogy az elemzést friss, szárított vagy feldolgozott termékeken végezték-e. Amennyiben lehetséges, fel kell tüntetni a termékek eredetét (vadon élő vagy termesztett), a betakarítás időpontját és helyszínét, a tengeri moszat elemzésnek alávetett részének megnevezését és esetlegesen a végtermék címkéjén olvasható információkat.
            
         
               7.
            
            
               A vizsgálati adatokat azok adatbázisba rendezése érdekében az Európai Élelmiszerbiztonsági Hatóság által meghatározott információkkal együtt és a megfelelő elektronikus formátumban rendszeresen továbbítani kell az EFSA részére.
            
         
      Kelt Brüsszelben, 2018. március 19-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).
   
      (2)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.)
   
      (3)  Vitaminok és ásványi anyagok megengedett maximális beviteli szintje – élelmiszerügyi tudományos bizottság – diétás termékekkel, táplálkozással, és allergiákkal foglalkozó tudományos testület; 2006. február http://www.efsa.europa.eu/sites/default/files/efsa_rep/blobserver_assets/ndatolerableuil.pdf
   
      (4)  A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról (HL L 83., 2012.3.22., 1. o.).
   
      (5)  Az agar (E406) mint élelmiszer-adalékanyag újbóli értékeléséről szóló tudományos vélemény. EFSA Journal (2016); 14(12): 4645.
   
      (6)  Az Európai Parlament és a Tanács 2002/32/EK irányelve (2002. május 7.) a takarmányban előforduló nemkívánatos anyagokról (HL L 140., 2002.5.30., 10. o.).
   
      (7)  A Bizottság 333/2007/EK rendelete (2007. március 28.) az élelmiszerekben előforduló nyomelemek és élelmiszer-feldolgozás során keletkező szennyező anyagok mennyiségének ellenőrzése céljából végzett mintavétel és vizsgálat módszereinek megállapításáról (HL L 88., 2007.3.29., 29. o.).
   
      (8)  A Bizottság 152/2009/EK rendelete (2009. január 27.) a takarmányok hatósági ellenőrzése során alkalmazott mintavételi és vizsgálati módszerek megállapításáról (HL L 54., 2009.2.26., 1. o.).
   
      (9)  Az Európai Parlament és a Tanács 882/2004/EK (2004. április 29.) rendelete a takarmány- és élelmiszerjog, valamint az állategészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről (HL L 165., 2004.4.30., 1. o.).